“দিল্লিতে কতজন বিধায়ক?” কংগ্রেসকে জোর কটাক্ষ ভগবন্ত মানের

ওয়েব ডেস্ক: কংগ্রেসকে (Congress) পাল্টা কটাক্ষ করলেন পঞ্জাবের (Punjab) মুখ্যমন্ত্রী তথা আম আদমি পার্টির (AAP) নেতা ভগবন্ত মান (Bhagwant Mann)। পঞ্জাবের কংগ্রেস নেতা প্রতাপ সিং বাজওয়া (Pratap Singh Bajwa) দাবি করেছিলেন, আপ থেকে ৩০-৪০ জন বিধায়ক কংগ্রেসে যোগ দিতে চলেছেন। এই দাবি উড়িয়ে দিয়ে দিল্লিতে কংগ্রেসের হাল নিয়ে কটাক্ষ করলেন মান।

পঞ্জাবের মুখ্যমন্ত্রী বলেন, “বাজওয়া গত তিন বছর ধরে একই দাবি করছেন আর তিনি সেটা করে যেতেই পারেন। তিনি বলে চলেছেন, আপ-এর ৩০-৪০ জন বিধায়ক কংগ্রেসে চলে যাবে… আমি বাজওয়াকে প্রশ্ন করতে চাই, দিল্লিতে তাঁদের ক’জন বিধায়ক আছেন।” প্রসঙ্গত, দিল্লি বিধানসভা নির্বাচনে (Delhi Assembly Elections) ৪৮ আসন জিতে ক্ষমতা দখল করেছে বিজেপি। ২২টি আসন জিতেছে আপ এবং কংগ্রেস একটাও আসন পায়নি।

আরও পড়ুন: শারীরিক ও মানসিক চিকিৎসায় বৈষম্য নেই, মিলবে বিমার সুবিধা: ঝাড়খণ্ড হাইকোর্ট

রাজধানীতে হারের পরেই ভগবন্ত মানের সঙ্গে বৈঠকে বসেছিলেন অরবিন্দ কেজরিওয়াল (Arvind Kejriwal)। কাপুরথালা হাউজের সেই বৈঠকে ছিলেন পঞ্জাবের ৯১ জন আপ বিধায়ক। ছিলেন দিল্লির প্রাক্তন উপমুখ্যমন্ত্রী মণীশ সিসোদিয়া (Manish Sisodia)। বৈঠকের পরে মান জানান, দিল্লির নির্বাচনে সাহায্যের জন্য পঞ্জাবের আপ ইউনিটকে ধন্যবাদ ও কৃতজ্ঞতা জানিয়েছেন কেজরিওয়াল এবং সিসোদিয়া।

এর সঙ্গে মান বলেন, “দিল্লির অভিজ্ঞতা আমরা পঞ্জাবে কাজে লাগাব। আমরা একজোট হয়ে কাজ করব, আমাদের দল কাজের জন্যই পরিচিত। বৈঠকে সিদ্ধান্ত হয়েছে যে আগামী দু’ বছরে পঞ্জাবকে আমরা একটা মডেল তৈরি করব যার দিকে গোটা দেশ তাকিয়ে থাকবে। পঞ্জাব চিরকাল সমস্ত লড়াইয়ের অগ্রভাগে ছিল।”